Llan kra n yimdanen, nwan awi-d kan ad d-afen tifrat i wugur xas ulamma ad d-xelqen wayeḍ yugaren amezwaru-nni. Ɣur-sen, meɛlic d tayerza n ulɣum, ayen akk i d-yekrez ad t-yerkeḍ. D ṣṣaḥ, imdanen sḥassfen imi iberdan n tmurt ččuren d ammus, uɣalen d igudiyen mebla tilas. Aṭas i yettlummun wid-nni iḥebbsen s ṭunubilat ɣer tama n ubrid, tessen, syin ṭtaǧǧan tiqreɛtin dinna, ttembbabbayent ta ɣef ta alamma tewweḍ d taffa. Aya yettak udem n ddir i twennaṭ akked yimezdaɣ-is. Acu kan, ilaq ad iwali bnadem tidet s yiwet n tmuɣli, mačči s tneḥyaf neɣ s wuden n ddin kan. Ugur n wammus mačči d tamsalt n wid itessen kan, d tamsalt n yimezdaɣ akken ma llan. ‘’Wid itessen, ṭeggiren tiqreɛtin, wid yettẓallan, ṭeggiren iḍuman’’ i aɣ-d-yenna yiwen umezdaɣ.